
ΑΝΑΚΟΙΝΩΣΗ
Ε.Σ.Α.μεΑ.: Ζητούνται διευκρινήσεις για τις θεραπείες των ατόμων και των παιδιών με αναπηρία  
Με έγγραφό της στον Διοικητή του Ε.Ο.Π.Υ.Υ. Αθ. Ζαμάνη, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) θέτει το ζήτημα της εκ νέου επεξεργασίας, τροποποίησης και αντικατάστασης του Παραρτήματος του άρθρου 42 του Ε.Κ.Π.Υ. που αφορά στην πρόσβαση των ατόμων και των παιδιών με αναπηρία, χρόνιες ή/και σπάνιες παθήσεις στις αναγκαίες θεραπείες (λογοθεραπείες, εργοθεραπείες κλπ.).
Όπως επισημαίνει και η Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.Α.μεΑ.), μέλος της Ε.Σ.Α.μεΑ., η τροποποίηση του Παραρτήματος του άρθρου 42 του Ε.Κ.Π.Υ., που δημοσιεύθηκε στο ΦΕΚ Β΄ 5124/14.08.2026, προκαλεί εύλογο προβληματισμό, καθώς το προηγούμενο Παράρτημα είχε δημοσιευθεί μόλις στις 02.02.2026 (ΦΕΚ Β΄ 386), μετά από μακρά διαδικασία επεξεργασίας στο πλαίσιο Ομάδας Εργασίας, στην οποία συμμετείχαν θεσμικά η Ε.Σ.Α.μεΑ. και η ΠΟΣΓΚΑμεΑ. 
Ιδιαίτερη εντύπωση προκαλεί το γεγονός ότι από τις 03.04.2026 συστάθηκε νέα Ομάδα Εργασίας για ζητήματα του ίδιου Παραρτήματος, η πρόταση της οποίας, όπως προκύπτει από τη νεότερη απόφαση, λήφθηκε υπόψη για την τροποποίησή του.
Η τόσο σύντομη χρονική απόσταση μεταξύ των δύο διαδικασιών καθιστά αναγκαία την πλήρη και τεκμηριωμένη ενημέρωση των φορέων του αναπηρικού κινήματος ως προς τους λόγους που κατέστησαν αναγκαία τη νέα αναμόρφωση.
Η Ε.Σ.Α.μεΑ. και η ΠΟΣΓΚΑμεΑ ζητούν: 
Να γίνουν γνωστοί οι λόγοι και τα συγκεκριμένα ζητήματα που οδήγησαν στη σύσταση της νέας Ομάδας Εργασίας τον Απρίλιο του 2026, η απόφαση σύστασης και συγκρότησής της, η σύνθεσή της, καθώς και η πρόταση, γνωμοδότηση ή πόρισμά της που αποτέλεσε τη βάση της νεότερης τροποποίησης.
Να γίνει γνωστό το σκεπτικό των ουσιωδών αλλαγών του νέου Παραρτήματος, ιδίως όσον αφορά στα θεραπευτικά δικαιώματα, τους ηλικιακούς περιορισμούς, τις προεγκρίσεις και τη διάρκεια των γνωματεύσεων.
Η Ε.Σ.Α.μεΑ. θεωρεί αυτονόητο ότι κάθε ουσιώδης μεταβολή σε ένα τόσο κρίσιμο πλαίσιο, που αφορά άμεσα στην πρόσβαση των ατόμων και των παιδιών με αναπηρία, χρόνιες ή/και σπάνιες παθήσεις στις αναγκαίες θεραπείες, οφείλει να χαρακτηρίζεται από διαφάνεια, τεκμηρίωση και θεσμικό διάλογο.
Παράλληλα ζητά να ληφθούν όλα τα αναγκαία μέτρα ώστε η εφαρμογή του νέου Παραρτήματος να πραγματοποιηθεί χωρίς καθυστερήσεις και χωρίς πρόσθετη διοικητική ή τεχνική επιβάρυνση των δικαιούχων, ιδιαίτερα ως προς τις προεγκρίσεις και την προσαρμογή των πληροφοριακών συστημάτων.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

